title: 2012/458/EU: Den Europæiske Centralbanks afgørelse af 17. juli 2012 om videredelegation af beføjelser til at give, forny eller forlænge godkendelser (ECB/2012/15)

text:
               4.8.2012

               DA

               Den Europæiske Unions Tidende

               L 209/17

         DEN EUROPÆISKE CENTRALBANKS AFGØRELSE
   af 17. juli 2012
   om videredelegation af beføjelser til at give, forny eller forlænge godkendelser
   (ECB/2012/15)
   (2012/458/EU)
   DIREKTIONEN FOR DEN EUROPÆISKE CENTRALBANK HAR —
   under henvisning til afgørelse ECB/2011/8 af 21. juni 2011 om procedurerne for miljø-, sundheds- og sikkerhedsgodkendelse af produktionen af eurosedler (1), særlig artikel 2, stk. 3,
   under henvisning til afgørelse ECB/2010/22 af 25. november 2010 om proceduren for kvalitetsgodkendelse af producenter af eurosedler (2), særlig artikel 2, stk. 4, og
   ud fra følgende betragtninger:

               (1)

               Direktionen har beføjelse til at træffe alle afgørelser vedrørende en producents miljø-, sundheds- og sikkerhedsgodkendelse i henhold til artikel 2, stk. 3, i afgørelse ECB/2011/8 og vedrørende kvalitetsgodkendelse i henhold til artikel 2, stk. 4, i afgørelse ECB/2010/22 (herefter tilsammen benævnt »godkendelser«) samt til at videredelegere beføjelserne til at give, forny eller forlænge godkendelser til et eller flere af dets medlemmer.

               (2)

               Et stort antal individuelle godkendelser, som gives eller fornys årligt, er underlagt afgørelse ECB/2011/8 og ECB/2010/22. For yderligere at strømline godkendelsesproceduren finder Direktionen det derfor nødvendigt og hensigtsmæssigt at videredelegere beføjelserne til at give, forny eller forlænge godkendelser til det Direktionsmedlem, som Direktoratet for Betalingssystemer og Markedsinfrastrukturer rapporterer til.

               (3)

               For at sikre Direktionens kollektive ansvar skal Direktionsmedlemmet, som beføjelsen er blevet videredelegeret til, fremlægge en rapport for Direktionen en gang årligt, hvoraf fremgår de beslutninger om godkendelse, som er truffet —

         TRUFFET FØLGENDE AFGØRELSE:
   Artikel 1
   Videredelegation af beføjelser
   Direktionen videredelegerer beføjelserne til at udføre følgende opgaver til det direktionsmedlem, som Direktoratet for Betalingssystemer og Markedsinfrastrukturer rapporterer til:

               (a)

               give eller forny fuld kvalitetsgodkendelse i henhold til artikel 3, stk. 4, og artikel 7 i afgørelse ECB/2010/22

               (b)

               give eller forlænge midlertidig kvalitetsgodkendelse i henhold til artikel 4, stk. 3, og artikel 10 i afgørelse ECB/2010/22

               (c)

               give eller forny miljøgodkendelse i henhold til artikel 6 i afgørelse ECB/2011/8

               (d)

               give eller forny sundheds- og sikkerhedsgodkendelse i henhold til artikel 8 i afgørelse ECB/2011/8.

         Artikel 2
   Pligt til at aflægge beretning
   Direktionsmedlemmet, som Direktoratet for Betalingssystemer og Markedsinfrastrukturer rapporterer til, skal en gang årligt fremlægge en rapport for Direktionen, hvoraf fremgår de beslutninger om godkendelse, som er truffet i henhold til artikel 1.
   Artikel 3
   Ikrafttrædelse
   Denne afgørelse træder i kraft dagen efter dens offentliggørelse i Den Europæiske Unions Tidende.

      Udfærdiget i Frankfurt am Main, den 17. juli 2012.

         Mario DRAGHI

            Formand for ECB

      (1)  EUT L 176 af 5.7.2011, s. 52.

      (2)  EUT L 330 af 15.12.2010, s. 14.